Document ID: 32006D0633

ODLOČBA KOMISIJE
z dne 15. septembra 2006
o spremembi Odločbe 2005/393/ES glede območij z omejitvami zaradi bolezni modrikastega jezika
(notificirano pod dokumentarno številko C(2006) 4132)
(Besedilo velja za EGP)
(2006/633/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/75/ES z dne 20. novembra 2000 o določitvi posebnih določb za boj zoper in izkoreninjenje bolezni modrikastega jezika (1), in zlasti drugega pododstavka člena 6(1), člena 8(2)(d) in (3), člena 9(1)(c) ter tretjega odstavka člena 19 Direktive,
ob upoštevanju naslednjega:
(1)
Direktiva 2000/75/ES določa pravila nadzora in ukrepe za boj proti bolezni modrikastega jezika v Skupnosti, vključno z določitvijo okuženih in ogroženih območij ter prepovedjo premikov živali z navedenih območij.
(2)
Odločba Komisije 2005/393/ES z dne 23. maja 2005 o okuženih in ogroženih območjih zaradi bolezni modrikastega jezika in o pogojih, ki veljajo za premike s teh območij ali prek teh območij (2), določa razmejitev globalnih geografskih območij, kjer morajo države članice vzpostaviti okužena in ogrožena območja („območja z omejitvami“) zaradi bolezni modrikastega jezika.
(3)
Komisija je z Odločbo 2006/591/ES spremenila Odločbo 2005/393/ES v zvezi z razmejitvijo območij z omejitvami, vzpostavljenimi po obvestilu pristojnih organov Nizozemske, Nemčije in Belgije o izbruhu bolezni modrikastega jezika
(4)
Francija in Nemčija sta 31. avgusta oziroma 5. septembra 2006 obvestili Komisijo o novih potrjenih primerih bolezni modrikastega jezika. Glede na te nove ugotovitve je treba spremeniti Odločbo 2005/393/ES, da se spremeni seznam območij z omejitvami, tako da vključuje prizadeta območja.
(5)
Ob upoštevanju ukrepov prizadetih držav članic za preprečevanje širjenja bolezni je treba, pod nadzorom pristojnih zadevnih organov, dovoliti premike dovzetnih živali v ogrožena območja.
(6)
Na zahtevo pristojnega nizozemskega organa je treba izvesti majhne spremembe razmejitve območij z omejitvami, ki veljajo za Nizozemsko.
(7)
Odločbo je treba nujno sprejeti, da se prepreči nadaljnje širjenje bolezni.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2005/393/ES se spremeni:
1.
Člen 2 se nadomesti z naslednjim besedilom:
„Člen 2
Razmejitev območij z omejitvami
Območja z omejitvami se razmejijo znotraj geografskih območij, ki so navedena za območja A, B, C, D, E in F v Prilogi I.
Izjeme od prepovedi premikov za ta območja z omejitvami se dovolijo samo v skladu s členi 3, 4, 5 in 6.
V primeru območja z omejitvami E so za premike živih prežvekovalcev med Španijo in Portugalsko potrebna dovoljenja, ki jih izdajo pristojni organi na podlagi dvostranskega sporazuma.
V primeru območja z omejitvami F so dovoljeni premiki živih živali iz vrst, dovzetnih za bolezen modrikastega jezika, njihovih semen, jajčnih celic in zarodkov znotraj območja. Vendar se za države članice, ki so vzpostavile ogrožena območja, premiki v ta območja lahko izvedejo šele po odobritvi pristojnega organa v namembnem kraju.
Poleg tega se ta odločba ne uporablja za seme, jajčne celice in zarodke, zbrane pred 1. majem 2006.“
2.
Člen 2a se nadomesti z naslednjim besedilom:
„Člen 2a
Odstopanje od prepovedi premikanja v 20-kilometrskem območju
Z odstopanjem od člena 6(1)(c) Direktive 2000/75/ES se naslednje živali izvzame iz prepovedi premikanja v 20-kilometrskem območju:
-
živali za neposredni zakol, na podlagi odobritve pristojnega veterinarskega organa,
-
živali, namenjene na kmetijsko gospodarstvo v 20-kilometrskem območju,
-
živali, namenjene na kmetijsko gospodarstvo v območju z omejitvami, na podlagi odobritve ter pogojev za zdravje živali, ki jih določita pristojna veterinarska organa na kraju izvora in kraju namembnosti, in ki morajo vključevati vsaj pogoje za zaščito živali pred vsako okužbo z vektorji.“
3.
Priloga I se spremeni v skladu s Prilogo k tej odločbi.
Člen 2
Ta odločba se začne uporabljati dan po objavi v Uradnem listu Evropske unije.
Člen 3
Ta odločba je naslovljena na države članice.
V Bruslju, 15. septembra 2006

Labels: 0
3
8
6
15